Predkladacia správa

Návrh vyhlášky Ministerstva spravodlivosti Slovenskej republiky, ktorou sa mení a dopĺňa vyhláška Ministerstva spravodlivosti Slovenskej republiky č. 25/2004 Z. z., ktorou sa  ustanovujú vzory tlačív na podávanie návrhov na zápis do obchodného registra a zoznam listín, ktoré je potrebné k návrhu na zápis priložiť v znení vyhlášky č. 563/2004 Z.z. (ďalej len „vyhláška“) sa predkladá ako iniciatívny materiál. 

Potreba predloženia návrhu vyhlášky vyplynula z požiadavky ustanovenia vzorov tlačív na podávanie návrhov na zápis do obchodného registra, návrhov na zmenu zapísaných údajov do obchodného registra, ako aj návrhu na výmaz z ochodného registra  pre novú právnu formu podnikateľského subjektu – európskeho družstva. 

Predmetné formuláre sa budú využívať na komunikáciu s obchodným registrom na celom území Slovenskej republiky.

Vzhľadom na špecifiká úpravy európskeho družstva, ktoré je upravené v priamo aplikovateľnom právnom nástroji, a to v nariadení  Rady (ES) č. 1435/2003 z 22. júla 2003 o stanovách Európskeho družstva (SCE) a v osobitnom zákone č. ...../2007 Z. z. o európskom družstve, ktorý je v súčasnej dobe v legislatívnom procese, bolo potrebné pristúpiť k vytvoreniu osobitných vzorov formulárov, určených výlučne pre túto právnu formu, na podávanie návrhov vo vzťahu k obchodnému registru. 

Návrh vyhlášky je v súlade s ústavou Slovenskej republiky, so zákonom č.  530/2003 Z. z. o obchodnom registri a o zmene a doplnení niektorých zákonov, na ktorého vykonanie slúži, ako aj s ostatnými zákonmi. Návrh vyhlášky je ďalej v súlade s právom ES/EÚ. 

	Návrh vyhlášky nebude mať finančný, ekonomický a environmentálny vplyv, ani vplyv na zamestnanosť a podnikateľské prostredie. Z tohto dôvodu  sa doložka finančných, ekonomických, environmentálnych vplyvov, vplyvov na zamestnanosť a podnikateľské prostredie nevyhotovuje.

Prerokovanie návrhu vyhlášky Radou hospodárskej a sociálnej pomoci nie je vzhľadom na predmet právnej úpravy potrebné.